Συγκριτική μελέτη θερμομέτρησης νεογνών με υδραργυρικό θερμόμετρο και με θερμόμετρα νέων τύπων
Authors: Κώτσια Εφυγένια 
Published: September 2021

Οι περιβαλλοντικές συνθήκες επηρεάζουν εύκολα και γρήγορα την θερμοκρασία σώματος των νεογνών επειδή το κεντρικό νευρικό σύστημά τους, το οποίο ρυθμίζει την θερμοκρασία του σώματος, δεν έχει αναπτυχθεί πλήρως. Η παρακολούθηση των διακυμάνσεων της θερμοκρασίας στα νεογνά προλαμβάνει βλάβες που προκαλούν οι υψηλές ή πολύ χαμηλές θερμοκρασίες σώματος και πρέπει να γίνεται με αξιόπιστο όργανο και στην κατάλληλη θέση σώματος.Σκοπός: Σκοπός της μελέτης είναι η καταγραφή και η διερεύνηση των συσχετίσεων μεταξύ των αποτελεσμάτων θερμομέτρησης νεογνών με τέσσερα διαφορετικά είδη θερμομέτρων σε τέσσερεις θέσεις στο σώμα(μέτωπο, μασχάλη, έξω ακουστικός πόρος και ορθό).Υλικό και μέθοδος: Το δείγμα της μελέτης αποτέλεσαν 400 φυσιολογικά νεογνά ηλικία κύησης από 37-42 εβδομάδες, που θερμομετρήθηκαν μετά την 1η ημέρα ζωής, κατά τη διάρκεια νοσηλείας τους. Οι θερμομετρήσεις πραγματοποιήθηκαν με υδραργυρικό θερμόμετρο στο ορθό και τη μασχάλη,με ηλεκτρονικό θερμόμετρο στο ορθό και την μασχάλη (Kendall, Filac™ 3000EZ), με ψηφιακό θερμόμετρο στο μέτωπο (Visiomed Thermoflash LX-26) και με ψηφιακό θερμόμετρο στο αυτί (BRAUN® Thermo scan ear thermometermodel IRT 4520). Για τη διερεύνηση της ύπαρξης ή όχι στατιστικά σημαντικής διαφοράς μεταξύ των μέσων τιμών θερμοκρασίας με δυο διαφορετικές μεθόδους χρησιμοποιήθηκε ο έλεγχος t ανά ζεύγη (paired t-test). Για την εκτίμηση της συμφωνίας μεταξύ των διαφορετικών μεθόδων μέτρησης της θερμοκρασίας ή για την εκτίμηση του τυχαίου σφάλματος των μετρήσεων χρησιμοποιήθηκαν ο συντελεστής ενδοταξικής συσχέτισης (intra-classcorrelation coefficient, ICC) και το διάγραμμα Bland-Altman.Αποτελέσματα: Η μέση ηλικία κύησης των νεογνών που συμμετείχαν στη μελέτη ήταν 38,9 ± 1,2 εβδομάδες. Από τα 400 νεογνά, 202 (50,5%) ήταν κορίτσια, ενώ 198 (49,5%) ήταν αγόρια, με αναλογία κορίτσια / αγόρια 1,02: 1.Η μέση ηλικία κατά τη στιγμή της θερμομέτρησης ήταν 2,5 ± 0,8 ημέρες.Αναλύοντας τα δεδομένα, υπήρχε σημαντική θετική συσχέτιση μεταξύ των μετρήσεων με υδραργυρικό και ηλεκτρονικό θερμόμετρο στο ορθό. Ο συντελεστής ενδοταξικής συσχέτισης (ICC) ήταν 0,93 (95% CI = 0,92 - 0,94,p <0,001), τιμή η οποία υποδηλώνει μεγάλη συμφωνία.Επίσης, η σύγκριση μεταξύ των μετρήσεων με υδραργυρικό θερμόμετρο στο ορθό και των μετρήσεων με το θερμόμετρο στο αυτί έδειξε καλή συμφωνία(ICC ήταν 0,64, 95% CI = 0,58 - 0,69, p <0,001). Ωστόσο, όταν συγκρίθηκαν οι θερμομετρήσεις με υδραργυρικό θερμόμετρο στο ορθό με τις θερμομετρήσεις με το θερμόμετρο μέτωπο, ο ICC ήταν 0,28 (95% CI = 0,18 -0,36, p <0,001), υποδεικνύοντας μικρή συμφωνία μεταξύ τους.Τέλος, συγκρίνοντας τις θερμομετρήσεις με υδραργυρικό και ηλεκτρονικό θερμόμετρο στη μασχάλη, ο ICC ήταν 0,9 (95% CI 0,88 - 0,92, p <0,001), τιμή που καταδεικνύει πολύ στενή συμφωνία μεταξύ τους. Συμπεράσματα: Ο βέλτιστος τρόπος θερμομέτρησης των νεογνών είναι από το ορθό με υδραργυρικό ή με ηλεκτρονικό θερμόμετρο. Αξιόπιστες φαίνεται να είναι και οι μετρήσεις στη μασχάλη με υδραργυρικό ή με ηλεκτρονικό θερμόμετρο και σε μικρότερο βαθμό οι μετρήσεις με ωτικό θερμόμετρο. Οι μετρήσεις με το ωτικό θερμόμετρο φαίνεται να έχουν κάποια συμφωνία με τις μετρήσεις στο ορθό, όμως το γεγονός ότι σε πολλά νεογνά δεν μπορεί να γίνει σωστή θερμομέτρηση λόγω του μεγέθους της κεφαλής,παραμένει μεγάλο μειονέκτημα για τη συγκεκριμένη θερμομέτρηση. Τέλος, η μέτρηση της θερμοκρασίας των νεογνών με θερμόμετρο μετώπου φαίνεται να είναι αναξιόπιστη, καθώς είχε πολύ μικρή συμφωνία με τη θερμομέτρηση ορθού (εξέταση αναφοράς).